Kerk in vlamme ná betoging oor grondbesettingŉ Kerk is Sondagaand aan die brand gesteek gedurende ŉ gewelddadige betoging in Kalkfontein naby Kuilsrivier in die Wes-kaap. Kol. Thembinkosi Kinana, polisiewoordvoerder, het bevestig dat die kerk deur betogers aan die brand gesteek is. “Soos ek verstaan, is die betoging ŉ voortsetting van die grondbesettingbetogings wat oor die naweek plaasgevind het,” het Kinana gesê. Niemand is in die brand beseer nie en die polisie het nog geen verdagtes in hegtenis geneem nie. Kinana kon nie bevestig of die betogings gekoppel is aan soortgelyke betogings wat in Maart vanjaar plaasgevind het nie. ŉ Stadsraadhuis wat deur ŉ polisiebeampte gehuur was, is met ŉ petrolbom bestook deur ŉ groep grondbesetters wat uitgesit is nadat hulle onwettig grond beset het. Sedert Maart is verskeie stukke grond in die area wat aan die stadsraad behoort, beset. Lede van die openbare orde polisie-eenheid sal op die toneel bly, het Kinana gesê.